
Főhajtómű áttervezése kétszemélyes helikopterhez

Napjainkban egyre népszerűbbek a magántulajdonban lévő, szabadidős tevékenységre használt egy-, illetve kétszemélyes helikopterek. Dolgozatomban egy ilyen légijármű hajtóművének tervezési folyamatának egy részét mutatom be.
A Hungaro Copter HC-01 egy magyar tervezésű és gyártású, 450kg-os maximális felszálló tömeggel rendelkező ultrakönnyű helikopter. A gyártó cég a jelenlegi egyszemélyes típus mellé szeretne egy kétszemélyeset is építeni, ezért egy új főhajtómű tervezését tűzte ki feladatul. A jelenlegi egyszemélyes típussal szerzett tapasztalatok, illetve a már meglévő alkatrészek és a jelenlegi lassító áttételt megvalósító íveltfogú kúpkerékpár foggeometriáját (kis módosítással) felhasználva kellett a hajtómű bizonyos részeit kiválasztanom, illetve megterveznem.
A dolgozat bevezető része ismerteti a forgószárnyas járművek repülésének alapelveit, illetve szerkezetüknek és hajtásuknak főbb elemeit. Ezután röviden bemutatásra kerül az íveltfogazatú kúpfogaskerékpár alapvető geometriája, illetve a fogakon ébredő erők számítása. Ismertetem a méretezés során feltételezett szélsőséges repülési eseteket, melyek meghatározzák a helikopter alkatrészek kritikus terheléseit. Bemutatásra kerülnek továbbá az alkatrészek kiválasztásának és méretezésének módjai. Röviden kitérek arra is, hogy hogyan történik a légijármű iparban a tervezési folyamatok jogi szabályzása.
A tervezési feladat megoldása a fogaskerékhajtásból eredő erőkomponensek kiszámításával kezdődik, melyeket a repülés során keletkező terhelésekkel összevonva a csapágyak kiválasztásához és ellenőrzéséhez használok. A hajtás elemeinek kiválasztása után sor kerül a hajtómű ház pontos geometriájának kialakítására, amelyhez meghatározom a rögzítő csavarok kiválasztásához szükséges terheléseket.
Az általam elkészített modell alapul szolgál majd a végeselem analízissel történő szilárdságtani vizsgálatokhoz, illetve segítségül lesz a gyártási folyamatok előkészítésében.



